ROBOR la trei luni a scăzut la 6,06%, faţă de 6,07%, nivelul din şedinţa precedentă, potrivit datelor BNR. ROBOR 3M a crescut în anul 2022 şi a atins pe 26 octombrie 2022 (8,21%) cea mai ridicată valoare din ultimii 12 ani şi 9 luni (29 ianuarie 2010). ROBOR 3M a spart pragul de 8% pe 1 august 2022, arată Economica.net.
ROBOR la şase luni a scăzut până la 6,08%, faţă de 6,09%, nivelul din şedinţa precedentă, şi a atins cel mai mic nivel din 26 mai 2022. Pe 26 octombrie 2022, ROBOR 6M ajunsese la 8,31%, cel mai mare nivel din ultimii 12 ani şi 9 luni (1 februarie 2010). ROBOR 6M a depăşit pragul de 8% pe 29 iulie 2022 şi a atins cea mai ridicată valoare din 1 februarie 2010 încoace pe 9 august 2022 (record al ultimilor 12 ani şi jumătate, 8,27%, 9 august 2022).
Declinul indicilor ROBOR a început la 1 noiembrie 2022, după ce Consiliul Concurenţei a anunţat că va controla dacă cele mai mari bănci din România au făcut înţelegeri care să crească dobânzile ROBOR mai mult decât ar fi fost justificat.